เปิดตลาดหุ้นไทยเช้านี้ดัชนีลดลงเล็กน้อย
เปิดตลาดหุ้นไทยช่วงเช้าวันนี้ ดัชนีลดลงเล็กน้อย 4.74 จุด มาอยู่ที่ 989.74 จุด ด้วยมูลค่าการซื้อขาย 2,202 ล้านบาท
2 มี.ค. 2554

เปิดตลาดหุ้นไทยช่วงเช้าวันนี้ ดัชนีลดลงเล็กน้อย 4.74 จุด มาอยู่ที่ 989.74 จุด ด้วยมูลค่าการซื้อขาย 2,202 ล้านบาท
นักวิเคราะห์บริษัทหลักทรัพย์(บล.)กิมเอ็ง(ประเทศไทย)คาดว่าจะยังเป็นการ ไต่ระดับขึ้นทดสอบแนว 1,000 จุด แต่ยังไม่น่าจะทะลุผ่านได้ แม้เชื่อว่าแรงขายจะเกิดขึ้นมาไม่มากแล้วก็ตาม หากประเมินจากสถาบันภายในประเทศขายสุทธิ 28,303 ล้านบาท นับตั้งแต่ปี 2552 – 2554 หรือคิดเป็นสัดส่วน 62% ของที่ซื้อสุทธิในปี 2551 ขณะที่ราคาน้ำมันดิบล่วงหน้า ไนเม็กซ์ คืนวานนี้ที่พุ่งขึ้นถึง 2.66เหรียญสหรัฐ ปิดที่ 99.63/เหรียญ๘สหรัฐต่อบาร์เรล น่าจะทำให้กลุ่มพลังงานนำโดยบริษัทปตท.สำรวจและผลิตปิโตรเลียม( PTTEP) และกลุ่มโรงกลั่นขยับขึ้นโดดเด่น หลังพักฐานลงมาระยะหนึ่ง รวมถึงกลุ่มธนาคารที่จะเก็งกำไรต่อการพิจารณาขึ้นอัตราดอกเบี้ยของคณะกรรมการนโยบายการเงิน(กนง.)วันที่ 9 มี.ค.
นอกจากนี้ ประเด็นที่น่าสนใจคือ ปริมาณการซื้อขาย ไนเม็กซ์ และ Gold Comex ในสหรัฐฯ เริ่มลดลงอย่างต่อเนื่อง หลังจากปริมาณการซื้อขายทำระดับสูงสุดวันที่ 22 ก.พ. สำหรับ ไนเม็กซ์ และ Gold Comex หากกรณีลิเบียชัดเจน เงินทุนไหลออกจาก 2 ตลาดน่าจะกลับสู่ตลาดหุ้นทั่วโลก รวมถึงไทยเช่นกัน
กลยุทธ์การลงทุนวันนี้นักวิเคราะห์บล.แห่งนี้แนะนำ “ถือพอร์ตส่วนที่เหลือ” ทยอยสะสมหุ้นบริษัทเจริญโภคภัณฑ์อาหาร(CPF )และ “ซื้อเก็งกำไร”หุ้นบริษัทช.การช่าง( CK)